《蒲涧寺》
清代·黄玉衡

我身如浮萍，江湖久浪迹。我心如定僧，溪山自耽寂。

颇闻蒲涧境，幽僻似畴昔。劳劳尘网牵，数载靳登陟。

挈伴偶然至，踏遍苔藓碧。古木荒烟屯，悬泉皓雪积。

诸峰淡欲无，万籁暗犹激。孤鹤飘然来，对我如旧识。

仙草不留根，灵风回绝壁。石纹延远绿，松阴翳微黑。

不知藤萝中，云散满山白。徙倚神忽超，吟啸机渐息。

安得从安期，乞我万古宅。

作者简介：（1777—1820）清广东顺德人，字伯玑，一字小舟。黄丹书子。嘉庆十六年进士，官浙江道监察御史，有直声。诗文承家学。有《安心竟斋诗文集》、《在庵杂著》。